PROJEKTS

Uz 17.05.2017. Nr. 142.9/9-32-12/17

**Latvijas Republikas Saeimas**

**Sociālo un darba lietu komisijai**

*Par papildu finansējuma piešķiršanu*

Latvijas Republikas Saeimas Sociālo un darba lietu komisija (turpmāk – komisija) 2017.gada 17.maija vēstulē Nr.142.9/9-32-12/17 ir lūgusi Ministru kabinetu izvērtēt iespēju piešķirt papildu finansējumu 2017.gadam no valsts budžeta programmas “Līdzekļi neparedzētiem gadījumiem” komisijas izstrādātā likumprojekta “Grozījumi Ārstniecības likumā” izpildes nodrošināšanai, kas paredz pakāpenisku pagarinātā normālā darba laika atcelšanu sākot no 2017.gada 1.jūlija.

Izprotot minētā jautājuma nozīmīgumu un to, ka nepieciešams rast steidzamu risinājumu, vienlaikus ievērojot Fiskālās disciplīnas likumā noteiktās prasības, pilnībā atbalstam, ka no 2017.gada 1.jūlija tiek samazināts pagarinātā normālā darba laika apjoms nedēļā līdz 55 stundām, vienlaikus nosakot koeficientu 1,10 apmērā par tām pagarinātā normālā darba laika stundām, kas tiek strādātas virs normālā darba laika. Minētā pasākuma īstenošanai 2017.gadam Ministru kabinets nodrošinās papildu finansējumu līdz 2,0 milj. *euro* no valsts budžeta programmas 02.00.00 “Līdzekļi neparedzētiem gadījumiem”, vienlaikus palielinot Veselības ministrijas budžeta bāzes izdevumus 2018.gadam un turpmākajiem gadiem līdz 4,0 milj. *euro*.

Ņemot vērā to, ka precīziem finansiālās ietekmes aprēķiniem ir nepieciešams saņemt no ārstniecības iestādēm papildu informāciju, tad Veselības ministrija, iesniedzot uz Ministru kabineta sēdi pieprasījumu finansējuma pārdalei no valsts budžeta programmas “Līdzekļi neparedzētiem gadījumiem”, to precizēs atbilstoši faktiski nepieciešamajam finanšu apmēram.

Vienlaikus informējam, ka jautājumu par turpmāku pakāpenisku atteikšanos no Ārstniecības likuma 53.1 pantā minētā pagarinātā normālā darba laika ārstniecības personām un neatliekamās medicīniskās palīdzības brigādes personām, kuras nav ārstniecības personas, Ministru kabinets risinās likumprojekta “Par valsts budžetu 2018.gadam” un likumprojekta “Par vidējā termiņa budžeta ietvaru 2018., 2019. un 2020.gadam” sagatavošanas procesā, iesniedzot attiecīgus grozījumus Ārstniecības likumā 2018.gada valsts budžeta likumprojektu paketē. Līdz ar to tiks nodrošināts, ka gatavojot nākamā gada budžetu un nākamo vidējā termiņa budžeta ietvaru, budžeta sabalansēšana notiek kopējā budžeta sagatavošanas procesā, neizraisot apstiprinātā valsts budžeta deficīta palielinājumu.

Ministru prezidents M. Kučinskis

Iesniedzējs: finanšu ministre D.Reizniece–Ozola